
Sabinga Lung hi Aizawl Upper Khatla ah a awm a. 
Rual u deuh te chuan an la hre viau na a, thangtharte zingah 
erawh hre lo kan tarn ta viau awm e. 

Sabinga hi Khandaih khua Thangphunga Bawihtlung 
fapa a ni a. Khandaih hi tuna Phullen khua ni ta hi a ni. A 
unaute chu - Lalbonga, Hrangkunga te an ni. France ram kal 
zinga sorkar hriat hlawh khawp a hming chher, Indopui zawh 
hnu pawh a British sorkarin lawmman atan a pawisa fai a pek 
zui leh hial, Mizo tlangval tlawmngai, Mizo zinga sipai tang 
hmasa, sulsutu chhuanawm tak a ni. 

Indopui Pakhatna 1914-1918 lai, kum 1915 chawhnu 
lamah British War Committee, a hnu a 'War Cabinet' tih zui 
tak khan, France ram khawthlang lama hnathawktu 
indaihlohna chuan an ral dona kawngah nasa takin nghawng 
a nei thei dawn tih an hria a. Kum 1917 ah Lushai Labour 
Corps chu din a ni ta a. Aizawl (Aijal) atangin Mizo (Lushai) 

2100 zet te chu France ramah hian an kal ta a ni. 


Labour Corps te hi Sipaite tanpui tu tura din an ni a. Thil tul hrang hrang, eirawngbawl, sipai 
mamawh thiar kual vel te, indona a sipai thite ruang senghawi te, kawng laihte leh thil tul awm ang angte 
an thawk thin a ni. Lt. Col. Mayfair a kaihruainain Lushai Corps hian kum 1917 June thlaah Marseilles an 
thleng a, an zingah hian Rev. D.E Jones (Zosaphluia) pawh a tel ve nghe nghe a, ani hian tawng te a let a, a 
zirtir bawk a, a tangkai hie a ni awm e. Chutianga ral hmatawnga kum khat chuang an awm chhung khan, 
Lushai Corps (Mizo) zingah mi 71 vel zet ten nunna an chan a. Kum 1918 May thla ah Mizoram panin an lo 
let leh a, June 1918 ah Lushai Hills an lo thleng leh a ni. France ram kal zingah hian Sabinga hi a tel ve a ni. 

Sabinga hi pa Nan lam deuh, tlangval fel leh pian tha tak, hmel pawh tha ve tak a ni a. France ram kal 
Mizo tlangval rual 2100 zet zingah infiamna lamah Sabinga hi a thei ber (Champion) a ni thin. A rem hriatna 
leh a felna te, a tlawmngaih leh taimakna avang chuan an hotute pawhin an hre hie a, thil tihna hrang 
hranga a kaihruaitu pawlah a tang deuh zel thin. British sorkar pawh chu a chungah a lawm ve hie a ni ang, 
Indopui pakhatna zawh hnuah lawmman atan Rs. 850/- lai Sabinga hi a rawn pe leh a ni. 

Sabinga hi tlangval lai pawhin, chak leh tlawmngai thei tak mai, an khuaah pawh inbuan chak a sawi 
a ni ve a. Turn khat chu mikhual tlangval nen an inbuan tir a. Sabinga chuan hneh ngei tura an ngaih laiin, a 
hneh ta tlat lo mai, mak an ti hie a. A thian ten, "tinge kha mikhual tlangval kha i hneh loh mai le, i hneh 
ngei kan lo ring a sin, ava mak ve maw lei," an ti a. Sabinga chuan, "Khai o, fahrah a nih kha in hre na nge?" 











a ti mai a. Kha mikhual kha a rukin fahrah a ni tih a lo hre sa a, chuvang chuan ngawi rengin lo hneh lo der 
hi a lo ni awm a. 

France atanga an lo haw hnuah Khandaih khaw nula hmeltha Zazawni nen inneiin fa pakhat an nei 
a. Vanduaithlak takin an fapa chu kum hnih mi lekin a thi ta a. Chutia a fapa a chan ta mai chu a lungleng 
hie a, Aizawl lamah a kal leh ta a. Zazawni nen pawh an inthen zui a. Chutih lai chuan Aizawlah sipai an la a. 
Sipai latu Sibudar hnenah chuan "Kei pawh Sipai ah ka tang ve duh asin" a ti a. Sibudar chuan, "i duh a thu 
a ni mai lawm, kan hrechiang che a, i tan dawn chuan i intlar ve a ngai lo," a lo ti a. 

Kum 1922-ah India rama Paramilitary force upa ber Assam Rifles chu a zawm ta a. France rama an 
awm laia a chet that avangin Sap ho khan an hre chiang a, in tlar ve lovin Assam Rifles-ah chuan a lut ta a. 
Sipai a a luh hnu hian infiamna leh thil dang dangah pawh a fel leh hmingtha pawl tak a ni zui zel a. Lance 
Naik a ni nghal thuai a. 

He tih laia Mizo sipai tangte hi Rumliana etc te an ni a. Sipai inkhaihhruaina an zawm tha viau lo a ni 
mai thei. Kha tih laia Lushai Hills District (Mizoram) awptu, Superintendent hmasa ber Major J. 
Shakespeare-a chuan Assam IGP, Shillong hnenah chuan, "Mizo te chu discipline nei lo lutuk, Sipai a tang 
tlak pawh an ni lo" tiin kum 1933 khan lehkha a thawn a. Assam IGP chuan a hmunah amah ngeiin rawn 
enfiah a duh ta a. 

Kum 1933-ah Assam IGP chu Aizawl ah a lo kal ta ngei a. Assam Rifles te hi IGP hnuaia awm an ni a. 
A lo kal lawmnan 'Mizo Football Team' leh Vai (Gorkhali) Team te chu Football khel tura tih an ni a. Capt. 
Robertson-a chu Referee a ni a. Sabinga chu Mizo Football Team Captain a ni. Inkhelh hmain Mizote hi an 
infuih lawk nasa hie a. Mizo leh Vai inkhel a ni a, chak ngei ngei an turn a. Chak loh ai chuan in seh te pawh 
huam mai turin an infuih lawk a. Tin, an zingah hliam na an awm palh pawhin a enkawlna tur an thawh 
khawm anga Shillong ah an in dah tur thu Jemadar Bawihchhungan a puang hmiah bawk. 

Mizo Football Team te chu 2-1 in an chak ta a. Inkhelh laia Mizote huaisen zia te, an tumruhna te, 
chak tura an nawr nasat zia te leh an ralhrat (Aggressive) zia chu IGP chuan a hmu ve vek a. Mizote sipaia 
tang tlak kan nih leh nih loh enfiah tura rawn kal Assam IGP chuan, "Mizote hi hnam huaisen an ni a, Sipai 
huaisen a an sawi Gorkhali pawh an ngam a nia, sipai a tang tlak an ni, tunah hian Mizo atangin Sipai 50 
dang kan lak belh leh ang" a ti ta hial zawk a. 

Kum 1934 khan Mizo 50 te chu Sipai ah an lak belh ta a. Hei hi a huhova Mizote sipaia kan tan 
hmasak ber turn niin a hriat. Kha inkhelh avang khan a vawi khat nan Mizote a huhovin sipai kan tan phah a 
ni. Tin, kha mi turn a Mizo Team te kha, Mizo hming chawi a Football Team hmasa ber niin a hriat a. 
Chuvang chuan Sabinga hi Mizo Football Captain hriat theih hmasa ber a ni awm e. 

Mizo tlangval 50 rual sipai a lut thar te chu hmun hnih a thenin, 1934 khan Sadhya-ah leh Kohima ah 
training tura tih an ni a. Lance Naik Sabinga pawh Naik ah a kaisang a, 2 nd Battalion Assam Rifles, Sadhya-ah 
sawn a ni ve nghal a. Sabinga kaihruaina hnuainain Mizo sipai 25 te chu Sadhya ah chuan tluang takin an kal 



ta a. Mizo tlangval rual, a huhova Sipai lut turte chu ropui leh urhsun takin Mission veng Biak In ah an thlah 
hial a ni. 

Kum khat pawh a awm tlin hma, awm hmun an bengbel awrh tih ah Sabinga chu China ramri lamah 
enthlatu (spy) hna thawkin an tir a. Chutah chuan vanduaithlak takin thing zar, vur in a bawm khah luk, rit 
tak tliak chuan Sabinga chu a tlak ta a, a thluak tuamtu a thler a. Tichuan February ni 28, 1935 khan 
Dibrugarh-ah a thi ta a ni. 

Sabinga hi a hna ah a felin a tluang hie a. A unau (a pa u fapa) Thanghrima hnena a sawi dan chuan, 
"Kutze entu khan, 'Holder i kai lo ang' min ti ve ngawt o, mahse hei Holder chu ka kai ngei dawn chu a ni si 
a," tiin Holder a nih ngei tur thu Pu Thanghrima a hrilh a. Mahse, Holder a kai hmain a thi ta hlauh a ni. 
Mizo pa lar, sipai chhuanawm leh hmingtha, Mizo sipai rual kaihruaitu Naik Sabinga a thi ta thut mai chu 
Mizo ten mak an ti em em a, Aizawl khawpui a fan chhuak rang hie a. Mi ten an ui hie a, an sawi luai luai a 
ni awm e. 

Sabinga chhungte leh 1 st Assam Rifle leh 2 nd Assam Rifle te tangkawp chuan ni 26.05.1935 khan 
Sabinga pualin Aizawl Khatla veng far hmun ah Sabinga Lung chu mawi takin an phun ta a. Sabinga Lung 
phun ni hian Sorkar mi lian leh Aizawl mi pawimawh hrang hrang, sipai lal te, Aizawl pastor leh Mizoram 
awptu lal ber Bawrhsap Major MC Call pawh a tel a. Hav. Pakunga chu Bible chhiarin a tawngtai a, Sipai lal 
(Assam Rifle Commandant) A.L. Fell chuan Sabinga Lung khuhna British Flag chu urhsun takin a hawng a. 
Ropui takin Sipai danin zahna lantir chunga thlah liam a ni. Sabinga hi Mizo zinga British flag nena thlah liam 
hmasak ber ni a hriat a ni. 

He lung hi Assam Rifle Ex. Association chuan an tuaihnum zel a. Advisory Board, Tribal Art and 
Culture Mizoram chuan a humhalh zui ta reng a ni. He lungdawh hi tunah hian Upper Khatla, Aizawlah hian 
hmuh theihin a la ding a ni. 

